Izvor: Robert Anic/PIXSELL

Drago Prgomet je kandidat HDZ-a za gradonačelnika Zagreba, odlučio je Gradski odbor HDZ-a na sjednici održanoj u srijedu navečer na kojoj je bio i predsjednik HDZ-a i premijer Andrej Plenković.

Drago Prgomet je u srijedu navečer jednoglasno izabran za kandidata za gradonačelnika na sastanku GO HDZ-a. Zahvalio se svima na ukazanom povjerenju i dometnuo kako je spreman za utakmicu. Ne boji se ni moguće kandidature Brune Esih.

"Živimo u demokratskoj državi, svatko se može kandidirati", kazao je Prgomet.

Dobit ćemo gradonačelnika grada Zagreba i bit ćemo najjača stranka u zagrebačkoj Skupštini. To ćete imati priliku vidjeti 21. svibnja", poručio je. Rekao je da govoriti o kampanji znači govoriti o HDZ-u koji u zadnjih šest mjeseci pod vodstvom Plenkovića kao premijera vodi državu u kojoj raste BDP, raste izvoz, raste proizvodnja, padaju porezi, rastu plaće. "Ima li bolje kampanje za grad Zagreb i poruke da ćemo to isto činiti i u gradu Zagrebu", istaknuo je Prgomet.

Rekao je da će o programima razgovarati idućih tjedana ali da danas želi poručiti jedno - "u fokusu naše kampanje bit će briga za ljude".

"Mi želimo pomagati ljudima", rekao je. Kazao je i kako zna kako je to bilo u ratu, kada je bio spreman otići u minsko polje i izvući neprijateljske vojnike, a o svojima da i ne govori. "Znam kako je to kada operirate ljude, kada liječite, kada brinete o njima. To želim isto raditi i u gradu Zagrebu. Želim da se svaki građanin grada Zagreba, bio on generacijama u Zagrebu ili tek doselio, osjeća jednako vrijednim i ima pravo i jednaku šansu na uspjeh", rekao je.

Plenković je poručio da je će Prgomet dovesti do pobjede u gradu Zagrebu i šali dodao: "Drago ima 10 dana više, nego što sam ja imao za parlamentarne izbore."



"U Dragi Prgometu koji je ujedno i moj prijatelj mislim da imamo sjajnoga kandidata, čovjeka koji će dati osobno sve od sebe da HDZ uz njegovo vodstvo u ovim izborima uz potporu članstva, organizacije, simpatizera, naših birača ostvari sjajan pobjednički rezultat. Uvjeren sam da je Gradski odbor danas donio odličnu odluku i čestitam svim kolegicama i kolegama na povjerenju koje su ukazali profesoru Prgometu", poručio je Plenković.

00:00 Izvor: N1

Drago Prgomet rodio se u Žeravcu u blizini Dervente 1965. godine, po struci je specijalist otorinolaringolog. Medicinu je diplomirao u Banjoj Luci 1990., te uz polaganje nekih diferencijalnih ispita na Medicinskom fakultetu u Zagrebu, gdje je nakon poslijediplomskog studija stekao zvanje doktora znanosti.

Kao član HDZ-a od 2003. do 2006. bio je zastupnik u Hrvatskome saboru, a na 15. općem saboru HDZ-a 2012. godine izabran je za zamjenika predsjednika stranke. Nakon sukoba s predsjednikom HDZ-a Tomislavom Karamarkom, 2015. godine dao je ostavku na tu dužnost i istupio iz stranke. Nakon toga pristupio je Mostu nezavisnih lista, a krajem te godine osnovao je stranku HRID. Nakon što je na čelo HDZ-a došao Andrej Plenković, Prgomet se u rujnu prošle godine vratio u HDZ.

Do utorka su iz HDZ-a dopirale vijesti da bi kandidat za gradonačelnika mogao biti predsjednik zagrebačkog HDZ-a i predsjednik Gradske skupštine Andrija Mikulić, no Hini je u utorak navečer iz krugova zagrebačkog HDZ-a rečeno da "Plenković ne želi potrošiti Mikulića i zato on ne ide u utrku za gradonačelnika Zagreba".

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.